Il-Kummissjoni Ewropea tilqa' l-ftehim proviżorju milħuq mill-Parlament Ewropew u l-Kunsill dwar il-programm LIFE għall-Ambjent u l-Azzjoni Klimatika, bħala parti mill-baġit fit-tul li jmiss tal-UE għall-perjodu 2021-2027. Il-finanzjament se jiffoka fuq il-protezzjoni tal-ambjent u l-mitigazzjoni tat-tibdil fil-klima, filwaqt li jappoġġja tranżizzjoni lejn enerġija nadifa b'aktar effiċjenza enerġetika u bi proporzjon ogħla ta' enerġija rinnovabbli fit-taħlita enerġetika. Din se tkun waħda mill-għodod li tippermetti lill-UE tilħaq l-għanijiet tagħha dwar il-klima u tara li ssir newtrali mil-lat ta' klima sal-2050. Sabiex tipprovdi kwalità tal-ħajja aħjar għall-Ewropej u tinvesti f'futur aktar sostenibbli, il-Kummissjoni Juncker qed tagħmel sforz bla preċedent biex tipproteġi l-ambjent u l-klima, notevolment billi żżid il-finanzjament tal-programm LIFE u tintegra l-azzjoni klimatika fil-programmi ta' nfiq ewlenin kollha tal-UE. Dan se jgħin biex l-Ewropa timplimenta l-impenji tagħha skont il-Ftehim ta' Pariġi u l-Għanijiet ta' Żvilupp Sostenibbli tan-Nazzjonijiet Uniti, filwaqt li tindirizza xi wħud mill-isfidi ferm importanti ta' dan is-seklu. Il-Ftehim li ntlaħaq ilbieraħ huwa soġġett għall-approvazzjoni formali tal-Parlament Ewropew u tal-Kunsill. Filwaqt li esprima l-apprezzament tiegħu għall-ftehim, il-Kummissarju għall-Ambjent, l-Affarijiet Marittimi u s-Sajd Karmenu Vella, qal: “Kuljum naraw mijiet ta' eluf ta' żgħażagħ Ewropej jiġġieldu għall-ġejjieni tal-pjaneta tagħna u li jitolbuna nagħmlu aktar. B'finanzjament akbar, nistgħu nindirizzaw aħjar dawn il-problemi, nistgħu nħaffu t-tranżizzjoni lejn ekonomija ċirkolari u nnaqqsu l-impronta tagħna fuq in-natura u fuq il-bijodiversità.” Miguel Arias Cañete, il-Kummissarju għall-Azzjoni Klimatika u l-Enerġija żied jgħid: "Il-programm LIFE imsaħħaħ se jkollu rwol importanti fl-espansjoni ta' investimenti fl-azzjoni klimatika u l-enerġija sostenibbli madwar l-Ewropa. Permezz ta' appoġġ kontinwu għall-mitigazzjoni tat-tibdil fil-klima u l-adattament għalih, il-programm LIFE se jkompli jgħin ukoll lill-UE tilħaq l-għanijiet u l-impenji tagħha fir-rigward tal-klima skont il-Ftehim ta' Pariġi kif ukoll l-Għanijiet ta' Żvilupp Sostenibbli tan-Nazzjonijiet Uniti.” Il-programm LIFE huwa fost il-programmi ta' finanzjament tal-UE li għalih il-Kummissjoni pproponiet l-akbar żieda proporzjonali għall-perjodu bejn l-2021 u l-2027. B'żieda fil-livell ta' ambizzjoni tal-finanzjament klimatiku, il-Kummissjoni pproponiet ukoll li mill-inqas 25 % tan-nefqa tal-UE tal-programmi kollha tal-UE għandha tikkontribwixxi għall-objettivi klimatiċi. Minbarra l-kisbiet diretti tiegħu , il-programm LIFE se jaġixxi bħala katalist għal fondi oħra. L-elementi ewlenin tal-Programm LIFE (2021-2027) il-ġdid jinkludu: Il-Passi li Jmiss Il-ftehim proviżorju issa jeħtieġ l-approvazzjoni formali tal-Parlament Ewropew u tal-Kunsill. L-aspetti baġitarji u d-dispożizzjonijiet orizzontali relatati mal-programm LIFE li ġej huma soġġetti għall-ftehim ġenerali li jrid jintlaħaq dwar il-baġit fit-tul li jmiss tal-UE, propost mill-Kummissjoni f'Mejju 2018. Sfond Il-programm LIFE għall-Ambjent u l-Azzjoni Klimatika, li tnieda fl-1992, huwa wieħed mill-aqwa mezzi ta' finanzjament tal-UE għall-ambjent u l-klima. Dan iffinanzja aktar minn 4,600 proġett fl-Unjoni Ewropea u f'pajjiżi terzi, immobilizza kważi EUR 10 biljun u kkontribwixxa aktar minn EUR 4.3 biljun għall-ħarsien ambjentali u l-azzjoni klimatika. Il-programm LIFE attwali nbeda fl-2014 u ser ikompli sal-2020, b'baġit ta' EUR 3.4 biljun. LIFE kellu rwol sinifikanti fl-implimentazzjoni tal-leġiżlazzjoni ambjentali ewlenija tal-UE li tinkludi d-Direttivi dwar il-Ħabitats u dwar l-Għasafar. Il-proposta għall-programm il-ġdid għall-perjodu 2021-2027 hija bbażata fuq ir-riżultati ta' evalwazzjoni ta' nofs it-terminu tal-programm attwali kif ukoll fuq valutazzjoni tal-impatt. Għal Aktar Informazzjoni L-iskeda informattiva u l-proposta leġiżlattiva Aktar informazzjoni dwar il-programm LIFE Aktar informazzjoni dwar il-baġit tal-UE għall-2021-2027